Wat om te doen as jy in 'n motorongeluk beland - WelstandWelstand
Tuis / Advies / Wat om te doen as jy in 'n motorongeluk beland
Ons wil graag dink dat dit nooit met ons sal gebeur nie, maar ongelukkig is motorongelukke 'n werklikheid. Jou wêreld kan in 'n oogwink omvergewerp word deur skreeuende bande, blêrende toeters en die skielike ruk van jou veiligheidsgordel.
In so 'n situasie is dit ongelooflik maklik om jou kalmte te verloor. Dit is egter uiters belangrik om kalm te bly en te weet wat jou onmiddellike stappe moet wees.
Volgens Arrive Alive se webtuiste moet jy die volgende doen:
Indien jy betrokke is by of bygedra het tot 'n ongeluk op 'n openbare pad waarin enige ander persoon dood of beseer is of skade gely het ten opsigte van enige besitting of dier, moet jy onmiddellik jou voertuig tot stilstand bring.
Stel die aard en omvang van beserings vas.
Verleen die hulp waartoe jy in staat is – dit kan dalk net wees om 'n ambulans of 'n reddingseenheid te ontbied. Die nommers is soos volg: Staatsambulans: 10177; Netcare: 082 911; ER24: 084 124.
Moenie probeer om 'n beseerde persoon te verskuif of enigiets doen wat 'n besering kan vererger nie.
Skakel die polisie (10111), selfs al is die ongeluk hoe klein, en bly op die toneel totdat 'n polisiebeampte sê dat jy dit mag verlaat.
Moenie die fout begaan om aan te neem dat jy nie hoef te stop indien die ongeluk nie ernstig is nie. Versuim om te stop word beskou as 'n tref-en-trap en is 'n kriminele oortreding, selfs al is niemand dood of ernstig beseer nie.
Sodra jy gestop het, moet jy jou gevaarligte aanskakel om ander bestuurders in kennis te stel. Plaas ook 'n waarskudriehoek ongeveer 45 meter van die ongelukstoneel af om aankomende verkeer te waarsku.
Jy word wetlik verplig om jou persoonlike inligting te verstrek aan elkeen wat redelike gronde het om daarvoor te vra. Dit sluit in ander bestuurders wat by die ongeluk betrokke was, asook wetstoepassers. Jy moet jou lisensie kan toon indien jy bestuur het.
Indien die voertuig nie jou eie is nie – gee die naam en adres van die eienaar en die registrasienommer van die voertuig.
Dit is belangrik om elke detail (name, ID-nommers, kontakbesonderhede en voertuigregistrasienommers) van die ander betrokke party(e) asook ooggetuies te verkry – veral as dit nie voor die hand liggend is wie presies die ongeluk veroorsaak het nie.
Neem dadelik na jou ongeluk foto's. 'n Kontrolelys sluit die volgende in:
die posisies van voertuie en die skade daaraan uit elke hoek, van ver genoeg om aan te toon hoe en waar elkeen tot rus gekom het en van naby genoeg om die skade behoorlik aan te toon
die algemene toneel (met alle voertuie) uit elke beskikbare hoek
die lisensieskyfies en/of nommerplate, naamborde, handelsmerk en die vervaardiger en model van elke voertuig
die voertuie van wetstoepassingseenhede, ambulanse en/of brandweerdienste, sleep- en hersteleenhede en alle ander voertuie wat teenwoordig is
bewyse soos remmerke op die pad of vloeistowwe wat dalk gemors het
alle padsluitings, padwerke, padmerkers en ander – vanuit verskillende hoeke
bestuurderslisensies, ID-dokumente, paspoorte of ander identiteits- of besigheidskaartjies van alle betrokke bestuurders, passasiers en getuies, sover moontlik
Wat jy nie moet doen en sê nie:
Moenie skuld erken nie, en moet geen betaling aanbied nie want dit kan as omkopery beskou kan word.
Moet ook nie sê dat jy vir die skade sal betaal of dat jou versekering daarna sal omsien nie – dit kan gesien word as 'n erkenning van skuld. Moet ook nie instem om sonder die hulp van 'n prokureur te skik nie.
Moenie mediese hulp weier nie. Dit kan die ondersoek en magtiging van jou eis beïnvloed.
Vermy enigiets met alkohol (vir die skok) tensy 'n dokter dit aanbeveel. Dit kan jou geloofwaardigheid affekteer en dit vir jou moeilik maak om te bewys dat jy nie onder die invloed van drank was terwyl jy bestuur het nie.
Nog dinge om in gedagte te hou:
As die polisie nie opdaag nie moet jy die ongeluk binne 24 uur by 'n polisiestasie aanmeld. Dis 'n wetlike vereiste indien mense of diere beseer is of eiendom van ander beskadig is. Maak seker dat jy die saaknommer neerskryf en dat jy foto's van die voltooide verslag neem. Dit kan jou ook later in die proses help met 'n moontlike eis by 'n verantwoordelike derde party.
Indien jy beseer is en die ongeluk nie binne hierdie tydperk kan aanmeld nie, moet jy dit so gou moontlik doen en verduidelik hoekom jy dit nie vroeër kon doen nie.
Maak seker dat jou motor steeds veilig is indien jy die toneel mag verlaat. Sal jy veilig daarmee na jou huis kan bestuur?
As jy nie heeltemal seker is nie – skakel jou versekeraar se noodhulplyn en vra vir insleepdiensbystand. Maak seker jy weet hoe jy die insleepdiens wat jy moet gebruik, kan identifiseer.
As jy nie insleepdekking by jou versekeringsmaatskappy het nie, moet jy 'n insleepdiens gebruik wat geaffilieer is by SATRA (South African Towing and Recovery Association) of UTASA (United Towing Association of South Africa). Maak 'n nota van hulle kontakbesonderhede en verwyder alle waardevolle besittings uit jou voertuig. Maak seker jy verstaan die insleep- sowel as die stoorkoste.
Skryf die naam, kontakbesonderhede en voertuigregistrasienommer van die bestuurder en sleepwa neer en vind uit waarheen jou voertuig vervoer word.
Stel jou versekeraar onmiddellik van die ongeluk in kennis. Deel al die inligting en foto's wat jy by die toneel kon versamel om die proses so vinnig en pynloos moontlik vorentoe te laat beweeg.
Werd om te weet
Wanneer twee motors in 'n botsing betrokke was en niemand beseer is nie, kan die bestuurders besluit om elkeen vir hul eie herstelwerk te betaal. Die polisie hoef nie na die toneel van so 'n ongeluk ontbied te word nie, maar dit moet steeds binne twee uur deur albei bestuurders by 'n polisiestasie aangemeld word.
https://www.naked.insure/blog/insurance-101/10-things-to-do-and-not-do-at-the-scene-of-a-car-accident-2